ΓΡΑΠΤΗ ΕΡΩΤΗΣΗ P-3479/00

υποβολή: Ari Vatanen (PPE-DE) προς την Επιτροπή

(31 Οκτωβρίου 2000)

Θέμα: Η ισχύουσα φορολόγηση για τα αυτοκίνητα και η αντιφατικότητά της με τις αρχές της εσωτερικής αγοράς και του ελεύθερου εμπορίου

Η Επιτροπή θα πρέπει να εξετάσει κατά προτεραιότητα την διόρθωση των στρεβλώσεων στη φορολόγηση των αυτοκινήτων" σε πολλά κράτη μέλη το φορολογικό σύστημα εισαγωγής αυτοκινήτων είναι άδικο, ειδικότερα στην περίπτωση που ο εισαγωγέας είναι ιδιώτης. Οι φόροι για την εισαγωγή αυτοκινήτων συχνά δεν βασίζονται στην πραγματική αξία του αυτοκινήτου, κυρίως αν πρόκειται για μεταχειρισμένο. Ηψηλή φορολόγηση λειτουργεί ως φραγμός στο ενδοκοινοτικό εμπόριο και παρεμποδίζει τη δημιουργία ανταγωνιστικών αγορών εντός της Ευρωπαϊκής Ένωσης. Το άρθρο 25 της Συνθήκης για τη θέσπιση της Ευρωπαϊκής Κοινότητας απαγορεύει τους τελωνειακούς δασμούς για τις εισαγωγές και εξαγωγές μεταξύ κρατών μελών καθώς και άλλες επιβαρύνσεις που θα έχουν το ίδιο αποτέλεσμα.

Τι σκοπεύει να κάνει η Επιτροπή για να αντιμετωπίσει τις στρεβλώσεις αυτές που οφείλονται στην εφαρμογή αυθαιρέτων φορολογικών κανονισμών για τις εισαγωγές αυτοκινήτων στα κράτη μέλη; Τι σκοπεύει να κάνει η Επιτροπή για την επίτευξη της διαφάνειας στις εισαγωγές αυτοκινήτων και της τήρησης της κοινοτικής νομοθεσίας στο θέμα αυτό;

Πότε ο ευρωπαίος καταναλωτής θα μπορέσει να επωφεληθεί μιας πραγματικής εσωτερικής αγοράς κατά την αγορά του αυτοκινήτου του;

Απάντηση του κ. Bolkestein εξ ονόματος της Επιτροπής

(8 Δεκεμβρίου 2000)

Όσον αφορά το θέμα τουπολογισμού της φορολογητέας αξίας για τους σκοπούς της εφαρμογής των ειδικών φόρων για τα οχήματα, η Επιτροπή έχει ήδη κινήσει διαδικασία παράβασης εναντίον πολλών κρατών μελών τα οποία δεν τηρούν πλήρως την αρχή που αποτελεί νομολογία του Δικαστηρίου, σύμφωνα με την οποία πρέπει να φορολογείται η πραγματική αξία του οχήματος. Άλλες διαδικασίες παράβασης, οι οποίες έχουν ήδη κινηθεί, αφορούν τη φορολογική ατέλεια που ισχύει για την προσωρινή χρήση των οχημάτων σε κράτος μέλος άλλο από το κράτος ταξινόμησης του οχήματος, καθώς και τη φορολογική ατέλεια που συνδέεται με τη μεταφορά οχημάτων με την ευκαιρία της αλλαγής κατοικίας από άλλο κράτος μέλος σε ένα άλλο (οδηγία 83/182/ΕΟΚ του Συμβουλίου της 28ης Μαρτίου 1983 για τις φορολογικές ατέλειες που εφαρμόζονται στο εσωτερικό της Κοινότητας στις προσωρινές εισαγωγές ορισμένων μεταφορικών μέσων(1) και οδηγία 83/183/ΕΟΚ του Συμβουλίου της 28ης Μαρτίου 1983 σχετικά με τις φορολογικές ατέλειες που εφαρμόζονται στις οριστικές εισαγωγές, από κράτος μέλος, προσωπικών ειδών που ανήκουν σε ιδιώτες(2). Εάν τα κράτη μέλη δεν συμμορφωθούν προς τις συστάσεις που τους απευθύνει η Επιτροπή μέσω αιτιολογημένων γνωμών της, μπορεί να προσφύγει στο Δικαστήριο σύμφωνα με τις διατάξεις του άρθρου 226 (πρώην άρθρο 169) της συνθήκης ΕΚ.

Όσον αφορά το άρθρο 25 της συνθήκης ΕΚ, με την απαγόρευση των δασμών και των φόρων ισοδύναμου αποτελέσματος, η Επιτροπή ενημερώνει το Αξιότιμο Μέλος του Κοινοβουλίου ότι η δράση της στον φορολογικό τομέα βασίζεται στην απαγόρευση των διακρίσεων (άρθρο 90 (πρώην άρθρο 95) της συνθήκης ΕΚ) και όχι στο άρθρο 25 (πρώην άρθρο 12) της συνθήκης ΕΚ.

Παράλληλα με τον έλεγχο που ασκεί όσον αφορά την εφαρμογή του κοινοτικού δικαίου, η Επιτροπήπέβαλε στο Συμβούλιο, τον Φεβρουάριο 1998, πρόταση τροποποίησης των οδηγιών 83/182/ΕΟΚ και 83/183/ΕΟΚ με στόχο να καταστούν ευνοϊκότερες όσον αφορά τις απαιτήσεις της εσωτερικής αγοράς. Η πρόταση αυτή δεν έχει ακόμη εγκριθεί από το Συμβούλιο. Τέλος, προετοιμάζει μία συνολική ανακοίνωση σχετικά με τη φορολογία των οχημάτων.

Η Επιτροπή κρίνει ότι η δράση της θα έχει ως αποτέλεσμα να βελτιωθεί σημαντικά η κατάσταση του ευρωπαίου πολίτη στον τομέα αυτό.

(1) ΕΕ L 105 της 23.4.1983.

(2) ΕΕ L 105 της 23.4.1983.